ส่วนที่ 1

ข้อมูลสรุป (Executive Summary)

บริษัท โรงแรมเซ็นทรัล พลาซา จำกัด (มหาชน) (“บริษัท”) จดทะเบียนก่อตั้งเมื่อวันที่ 26
ธันวาคม 2523 ด้วยทุนจดทะเบียนแรกเริ่มจำนวน 300,000,000 บาท โดยกลุ่มจิราธิวัฒน์
เพื่อประกอบกิจการโรงแรม โดยให้บริการด้านห้องพัก อาหารและเครื่องดื่ม ห้องจัดเลี้ยง
ห้องประชุม ศูนย์ธุรกิจ ศูนย์สุขภาพ สปา และบริการอื่นๆ ต่อมาในปี 2537
บริษัทได้เริ่มบริหารและจัดการแบรนด์ธุรกิจอาหารบริการด่วน (Quick Service Restaurant
“QSR”) เพื่อจำหน่ายอาหารประเภทไก่ทอด ขนมโดนัท และไอศกรีม และในปี 2544
บริษัทได้เริ่มบริหารและจัดการแบรนด์ธุรกิจอาหารบริการด่วนเพิ่มเติม ได้แก่อาหารประเภทพิซซ่า
และขนมซอฟท์เพรทเซล

ณ วันที่ 31 ธันวาคม 2551 บริษัทมีบริษัทย่อยและบริษัทร่วม รวมทั้งสิ้น 17 บริษัท
แบ่งออกเป็นบริษัทที่ประกอบธุรกิจโรงแรม 15 บริษัท และประกอบธุรกิจอาหารบริการด่วน 2 บริษัท
นอกจากนั้น บริษัทยังได้ลงทุนในกิจการร่วมค้า 2 บริษัทที่ประกอบธุรกิจโรงแรม
และลงทุนในกองทุนรวมอสังหาริมทรัพย์อีก 2 แห่ง ทั้งนี้
ปัจจุบันกลุ่มบริษัทมีโรงแรมภายใต้การดำเนินงานจำนวน 11 แห่ง มีจำนวนห้องพักที่ให้บริการรวม
2,796 ห้อง
ครอบคลุมพื้นที่สำคัญทางเศรษฐกิจและแหล่งท่องเที่ยวชายฝั่งทะเลด้านอ่าวไทยและอันดามัน
และมีโรงแรมที่อยู่ระหว่างการก่อสร้างขึ้นใหม่อีก 2 แห่ง ซึ่งคาดว่าจะเปิดดำเนินการได้ในปี 2552
และ 2554 รวมทั้งมีสาขาของธุรกิจอาหารบริการด่วนรวม 511 สาขา ดำเนินงาน ภายใต้แบรนด์
Mister Donut, KFC, Baskin-Robbins, Auntie Anne’s, Pizza Hut และ Pepper
Lunch ที่เปิดให้บริการทั้งในกรุงเทพฯ และทั่วทุกภาคของประเทศ

ธุรกิจโรงแรมที่เปิดให้บริการในปัจจุบัน

1.  โรงแรมโซฟิเทลเซ็นทาราแกรนด์ กรุงเทพฯ 607 ห้อง

2.  โรงแรมโซฟิเทลเซ็นทาราแกรนด์รีสอร์ทและวิลลา หัวหิน จ. ประจวบคีรีขันธ์⁽¹⁾ 249 ห้อง

3.  โรงแรมเซ็นทาราแกรนด์บีชรีสอร์ท สมุย จ. สุราษฏร์ธานี 203 ห้อง

4.  โรงแรมเซ็นทาราวิลลา สมุย จ. สุราษฏร์ธานี 100 ห้อง

5.  โรงแรมเซ็นทาราวิลลา ภูเก็ต จ. ภูเก็ต 72 ห้อง

6.  โรงแรมโนโวเทลเซ็นทารา หาดใหญ่ จ. สงขลา 248 ห้อง

7.  โรงแรมเซ็นทาราแม่สอดฮิลล์รีสอร์ท จ. ตาก 120 ห้อง

8.  โรงแรมเซ็นทาราแกรนด์บีชรีสอร์ทและวิลลา จ. กระบี่⁽²⁾ 192 ห้อง

9.  โรงแรมเซ็นทารากะรนรีสอร์ท ภูเก็ต จ. ภูเก็ต⁽³⁾ 335 ห้อง

10. โรงแรมเซ็นทารากะตะรีสอร์ท ภูเก็ต จ. ภูเก็ต⁽³⁾ 158 ห้อง

11. โรงแรมเซ็นทาราแกรนด์ และบางกอกคอนเวนชันเซ็นเตอร์ เซ็นทรัลเวิลด์⁽⁴⁾ 512 ห้อง

หมายเหตุ (1) ร่วมลงทุนกับผู้ประกอบการโรงแรมในต่างประเทศ

  (2) โรงแรมเซ็นทาราแกรนด์บีชรีสอร์ทและวิลลา กระบี่ เริ่มเปิดให้บริการ 72 ห้อง
  เมื่อปลายเดือนธันวาคม 2548 และเปิดให้บริการเต็มโครงการ 192 ห้อง ในเดือนพฤศจิกายน
  2549

  (3) โรงแรมเซ็นทารากะรนรีสอร์ท และโรงแรมเซ็นทารากะตะรีสอร์ท ภูเก็ต
  เป็นกิจการร่วมค้าซึ่งบริษัทลงทุนในสัดส่วนร้อยละ 50 ร่วมกับสถาบันการเงินต่างประเทศ

  (4) โรงแรมเซ็นทาราแกรนด์ และบางกอกคอนเวนชันเซ็นเตอร์ เซ็นทรัลเวิลด์
  เปิดให้บริการคอนเวนชั่นเซ็นเตอร์ ห้องประชุม และห้องจัดเลี้ยงในเดือนกรกฎาคม 2550
  เปิดให้บริการบางส่วนในส่วนของโรงแรม (soft opening) ในเดือนพฤษภาคม 2551
  และเปิดให้บริการเต็มโครงการ (grand opening) ในเดือนธันวาคม 2551

นอกจากนี้ บริษัท ได้รับจ้างให้เป็นผู้ดำเนินกิจการและบริหาร โรงแรมเซ็นทาราดวงตะวัน
จังหวัดเชียงใหม่ และโรงแรมเซ็นทาราชานทะเลรีสอร์ทและวิลลา จังหวัดตราด
ซึ่งมีห้องพักให้บริการจำนวน 500 ห้อง และ 44 ห้อง ตามลำดับ

ธุรกิจอาหารบริการด่วนในปัจจุบัน (ณ วันที่ 31 ธันวาคม 2551)

1.  ประเภท ขนมโดนัท ภายใต้แบรนด์ มิสเตอร์ โดนัท 209 สาขา

2.  ประเภท ไก่ทอด ภายใต้แบรนด์ เคเอฟซี 151 สาขา

3.  ประเภท ไอศกรีมพรีเมี่ยม ภายใต้แบรนด์ บาสกิ้น-ร้อบบิ้นส์ 37 สาขา

4.  ประเภท ขนมซอฟท์เพรทเซล ภายใต้แบรนด์ อานตี้ แอนส์ 86 สาขา

5.  ประเภท พิซซ่า ภายใต้แบรนด์ พิซซ่า ฮัท 25 สาขา

6.  ประเภท อาหารญี่ปุ่น ภายใต้แบรนด์ เปปเปอร์ลันช์ 3 สาขา

ธุรกิจโรงแรมภายใต้ชื่อ “เซ็นทารา”
เป็นชื่อที่ใช้อย่างเป็นทางการสำหรับโรงแรมในเครือของบริษัท
โดยมีนโยบายและกลยุทธ์ทางการตลาดที่เน้นโรงแรมระดับ 4 ดาวขึ้นไป
ประเภทรีสอร์ทริมทะเลและโรงแรมสำหรับรองรับตลาดการประชุมสัมมนา
ซึ่งสอดคล้องกับแผนพัฒนาเศรษฐกิจของรัฐบาล
ที่มีนโยบายส่งเสริมอุตสาหกรรมการท่องเที่ยวและการประชุมสัมมนาเนื่องจากเป็นอุตสาหกรรมที่สามารถสร้างรายได้ให้กับประเทศเป็นจำนวนมาก
และมีแนวโน้มจะเติบโตสูงขึ้น
บริษัทจึงได้ลงทุนขยายจำนวนของโรงแรมและห้องพักเข้าไปยังแหล่งท่องเที่ยวที่สำคัญ
รวมทั้งร่วมลงทุนกับบริษัทชั้นนำจากต่างประเทศ เพื่อลงทุนในกิจการโรงแรมต่างๆ
ที่มีศักยภาพในการเติบโต

นอกจากนี้ เพื่อรองรับตลาดการประชุมสัมมนาและงานแสดงนิทรรศการที่เติบโตอย่างรวดเร็ว
ในระหว่างปี 2551 บริษัทได้เปิดให้บริการโรงแรมเซ็นทาราแกรนด์
และบางกอกคอนเวนชันเซ็นเตอร์ เซ็นทรัลเวิลด์ ซึ่งเป็นโรงแรมระดับ 5 ดาว
ตั้งอยู่บนทำเลใจกลางย่านธุรกิจและชอปปิ้งของกรุงเทพฯ โดยมีจำนวนห้องพักทั้งสิ้น 512 ห้อง
พร้อมคอนเวนชันเซ็นเตอร์ขนาดใหญ่ประมาณ 18,000 ตารางเมตร
ซึ่งได้เปิดให้บริการห้องคอนเวนชัน ห้องประชุม และห้องจัดเลี้ยง ในเดือนกรกฎาคม 2550
เปิดให้บริการบางส่วนในส่วนของโรงแรม (soft opening) ในเดือนพฤษภาคม 2551
และเปิดให้บริการเต็มโครงการ (grand opening) ในเดือนธันวาคม 2551 นอกจากนี้
บริษัทยังมีแผนลงทุนในโครงการโรงแรมประเภทรีสอร์ท ระดับ 5 ดาวใหม่อีก 2 แห่ง
คือโครงการโรงแรมเซ็นทาราแกรนด์มิราจบีชรีสอร์ท พัทยา จังหวัดชลบุรี มีจำนวน ห้องพัก 555
ห้องซึ่งเป็นการก่อสร้างโรงแรมใหม่ขึ้นบนที่ตั้งเดิมของโรงแรมเซ็นทรัลวงศ์อมาตย์บีชรีสอร์ท
และโครงการโรงแรมเซ็นทาราแกรนด์บีชรีสอร์ท ภูเก็ต จังหวัดภูเก็ต มีจำนวน ห้องพัก 262 ห้อง
ซึ่งคาดว่าจะเปิดดำเนินงานได้ภายใน ปี 2552 และ 2554 ตามลำดับ

ในส่วนของธุรกิจอาหารบริการด่วน บริษัทและบริษัทย่อยได้ดำเนินการขยายสาขาอย่างต่อเนื่อง
โดยในระหว่างปี 2551 บริษัทย่อยได้เปิดสาขาใหม่เพิ่มเติมจากเดิม 473 สาขาเป็น 511 สาขา
คิดเป็นสัดส่วนเพิ่มขึ้นร้อยละ 8.0

ผลการดำเนินงานและฐานะการเงิน

ในปี 2550 บริษัทและบริษัทย่อยมีรายได้รวมจำนวน 7,182.0 ล้านบาท เพิ่มขึ้นจาก 6,742.1
ล้านบาทในปี 2549 (ไม่รวมกำไรจากการขายโรงแรมลอยน้ำจำนวน 107.4 ล้านบาท)
คิดเป็นอัตราการเติบโตของรายได้ร้อยละ 6.5 บริษัทและบริษัทย่อยมีกำไรสุทธิจำนวน 397.9
ล้านบาท คิดเป็นอัตรากำไรสุทธิเท่ากับร้อยละ 5.5 (เทียบกับปี 2549
ซึ่งไม่รวมกำไรจากการขายโรงแรมลอยน้ำ เท่ากับ 309.8 ล้านบาท คิดเป็นร้อยละ 4.6)

ในปี 2551 บริษัทและบริษัทย่อยมีรายได้รวมจำนวน 8,223.1 ล้านบาท เพิ่มขึ้นร้อยละ 14.5
จากปีก่อน และมีกำไรสุทธิจำนวน 323.8 ล้านบาท หรือคิดเป็นอัตรากำไรสุทธิเท่ากับร้อยละ 3.9
(ปี 2550: ร้อยละ 5.5) กำไรสุทธิลดลงจากปีก่อนร้อยละ 18.6 เนื่องจาก รายการพิเศษต่างๆ
ได้แก่ ขาดทุนจากการด้อยค่าของสินทรัพย์ ขาดทุนจากการตัดจำหน่ายสินทรัพย์
การปรับปรุงค่าเช่าจ่ายเพิ่มขึ้นเนื่องจากการเปลี่ยนแปลงนโยบายการบัญชีตามมาตรฐานการบัญชีที่ออกใหม่
และรายการรายได้/ค่าใช้จ่ายเกี่ยวกับกองทุนรวม เป็นจำนวนเงินรวม 110.3 ล้านบาท
(รายละเอียดของรายการพิเศษแสดงในหัวข้อคำอธิบายและการวิเคราะห์ฐานะการเงินและผลการดำเนินงาน)

ในด้านของฐานะการเงิน ณ วันที่ 31 ธันวาคม 2551 บริษัทและบริษัทย่อยมีสินทรัพย์รวมจำนวน
17,664.5 ล้านบาท เพิ่มขึ้นจากสิ้นปี 2550 จำนวน 5,873.8 ล้านบาท หรือเพิ่มขึ้น 49.8%
ส่วนใหญ่เนื่องจากการลงทุนเพิ่มเติมในที่ดิน อาคาร และอุปกรณ์ในโครงการโรงแรมใหม่ ได้แก่
โรงแรมเซ็นทาราแกรนด์และบางกอกคอนเวนชั่นเซ็นเตอร์ เซ็นทรัลเวิลด์
โรงแรมเซ็นทาราแกรนด์มิราจบีชรีสอร์ท พัทยา และโรงแรมเซ็นทาราแกรนด์บีชรีสอร์ท ภูเก็ต
นอกจากนี้ บริษัทและบริษัทย่อยยังมีการลงทุนเพิ่มเติมในที่ดิน อาคาร
และอุปกรณ์เพื่อปรับปรุงโรงแรมเดิม และขยายสาขาสำหรับธุรกิจอาหารและเครื่องดื่ม นอกจากนี้
ในระหว่างปี 2551 บริษัทได้ลงทุนในบริษัทร่วมอีก 2 บริษัท คือ
กองทุนรวมสิทธิการเช่าอสังหาริมทรัพย์โรงแรมและรีสอร์ทในเครือเซ็นทารา (“CTARAF”)
ในสัดส่วน 25% และ Regent Maldives Pvt. Ltd.
(โรงแรมเซ็นทาราแกรนด์ไอร์แลนด์รีสอร์ทและสปา มัลดีฟส์) ในสัดส่วน 25% ทั้งนี้ ณ วันที่ 31
ธันวาคม 2551 และ 2550 บริษัทและบริษัทย่อยมีอัตราส่วนหนี้สินรวมต่อส่วนของผู้ถือหุ้นเท่ากับ
1.75 เท่า และ 1.67 เท่า ตามลำดับ
(และหากไม่รวมรายได้ค่าเช่ารับล่วงหน้ารอตัดบัญชีจากการให้เช่าที่ดินและอาคารแก่กองทุนรวมอสังหาริมทรัพย์
อัตราส่วนหนี้สินรวมต่อส่วนของผู้ถือหุ้น ณ สิ้นปี 2551 จะเท่ากับ 1.28 เท่า)
และมีอัตราส่วนหนี้สินที่มีภาระดอกเบี้ยต่อส่วนของผู้ถือหุ้นเท่ากับ 0.97 เท่า และ 1.30 เท่า
ตามลำดับ
ซึ่งเป็นการจัดโครงสร้างทางการเงินที่ยังคงอยู่ในข้อกำหนดตามเงื่อนไขของสัญญาเงินกู้ยืม
(Covenant) โดยแหล่งที่มาของเงินทุนส่วนหนึ่งมาจากกระแสเงินสดจากการดำเนินงานของบริษัท
และจากการกู้ยืม